Беларускі лінгвіст Аляксандр Рогалеў звязвае з Кірсновіяй паходжанне назвы Чорная Русь. Беручы пад увагу тое, што назва іншай прускай зямлі – Warmia – можа перакладацца як “чырвоная” (wormyan – чырвоны), лагічна дапусціць, што каларыстычная маркіроўка земляў была: а) у нашым рэгіёне традыцыйнай, б) магла перакладацца з прускіх на рускія землі па аналогіі. Аналагічны тып мыслення панаваў у сярэднявечнай Еўропе. Увогуле на землях колішняй Яцвязі шмат тапонімаў, гідронімаў як балцкага, гэтак пазьнейшага славянскага альбо нямецкага паходжання, з прысутнасцю чорнага і белага колераў у назве. Як правіла, славянскія і нямецкія тапонімы гэтага тыпу з’яўляюцца перакладам ранейшых, балцкіх назваў. Новыя тапонімы са словам “чорны” найчасцей маркіруюць месцы былых яцвяжскіх сакральных аб’ектаў.